《王文成庐山磨崖碑歌》
清代·周龙藻

彭蠡日夜闻涛声，庐山一柱中霄擎。昔贤磨崖纪功处，辉赫常睹风云生。

威武巡游政本乱，如木欲朽百蠹萌。逆藩桀黠伺神器，潜沟肘腋资逢迎。

无端卫卒革旋复，公卿坐视不敢争。叛书仓卒闻阙下，庙谟束手愁用兵。

阳明一老据赣右，钩钜每信机先精。平生讲学能善用，遇事权略真纵横。

渔舟得脱神所护，誓集义旅吞鲵鲸。捣巢谋定乘间入，狐鼠画出城圮倾。

牵率还救胆已破，虫臂浪拟当车撑。太守燎须屹不动，桅攒帆凑轰天惊。

樵舍一战元恶缚，东南反气从兹清。军回直凌绝顶立，宴劳将士亲题名。

字体怪伟大于斗，长与山骨同峥嵘。荥阳太史远游返，箧藏拓本浮光晶。

朝来出示心目悚，遗烈犹叹流宗祊。何哉媒蝎肆众口，学术勋业纷讥评。

试思勤王檄初发，中外疑忌蜩螗鸣。安危呼吸待一决，非公智勇何由平。

自古成功居不易，异论宁足关重轻。好留读书台畔磊落一片石，洗尽史家诬谤大义千秋明。

作者简介：江苏吴江人，字汉荀，号恒斋。岁贡生。高才实学。有《恒斋集》等。